Euroopa Liidu Teataja L 049 , 19/02/2004 Lk 0036 - 0041



Euroopa Parlamendi ja nõukogu direktiiv 2004/3/EÜ, 11. veebruar 2004, millega muudetakse nõukogu direktiive 70/156/EMÜ ja 80/1268/EMÜ N1-kategooria sõidukite süsinikdioksiidi heitmete ja kütusekulu osas (EMPs kohaldatav tekst) EUROOPA PARLAMENT JA EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 95, võttes arvesse komisjoni ettepanekut, [1] võttes arvesse majandus- ja sotsiaalkomitee arvamust, [2] vastavalt asutamislepingu artiklis 251 sätestatud menetlusele [3] ning arvestades järgmist: (1) Nõukogu direktiiv 80/1268/EMÜ, 16. detsember 1980, mootorsõidukite süsinikdioksiidi heitmete ja kütusekulu kohta [4] on üks mitmest üksikdirektiivist tüübikinnitusmenetluse kohta, mis kehtestati nõukogu 6. veebruari 1970. aasta direktiiviga 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta. [5] (2) Komisjoni teatises Euroopa Parlamendile ja nõukogule "ELi strateegiad ja meetmed kasvuhoonegaaside heitmete vähendamiseks: Euroopa kliimamuutuste programmi suunas" pakutakse välja rakendusstrateegia kasvuhoonegaaside heitmete vähendamiseks, sealhulgas transpordisektoris rakendatavad meetmed. Roheline raamat "Euroopa energiavarustusstrateegia suunas" kutsub samuti üles tegema jõupingutusi mootorsõidukite kütusekulu vähendamiseks. (3) Vastavalt Euroopa Parlamendi ja nõukogu teatises "ühenduse strateegia sõiduautode süsinikdioksiidi heitmete ja kütusekulu vähendamiseks" kirjeldatud ühenduse strateegiale sõiduautode süsinikdioksiidi heitmete vähendamiseks, on peamise vahendina kasutatud direktiivis 80/1268/EMÜ sätestatud ühtlustatud mõõtmismetoodikat. Et võimaldada edasisi meetmeid kütusekulu ja süsinikdioksiidi heitmete vähendamiseks väikeste tarbesõidukite sektoris, tuleb nimetatud direktiivi ulatust laiendada hõlmamaks ka N1-kategooria sõidukeid. (4) Nagu on osutatud Euroopa Parlamendi ja nõukogu 22. juuni 2000. aasta otsuses nr 1753/2000/EÜ, millega kehtestatakse uute sõiduautode keskmiste süsinikdioksiidi eriheitmete seire kava, [6] on komisjon teostanud uuringuid eesmärgiga uurida, millised on võimalused N1-kategooria sõidukite süsinikdioksiidi eriheitmete mõõtmise korra ühtlustamiseks ning mida see endaga kaasa toob. Tehniliselt vastuvõetavaks ja kõige kulutasuvamaks peetakse nõukogu 20. märtsi 1970. aasta direktiivis 70/220/EMÜ mootorsõidukite ottomootorite heitgaaside tekitatud õhusaaste vastu võetavaid meetmeid käsitlevate liikmesriikide õigusaktide ühtlustamise kohta [7] sätestatud heitmete määramise katse kasutamist ka nimetatud kategooria sõidukite kütusekulu ja süsinikdioksiidi heitmete mõõtmiseks. (5) Paljud väiketootjad ostavad tarnijatelt mootoreid, millele on antud tüübikinnitus heitmete osas vastavalt nõukogu 3. detsembri 1987. aasta direktiivile 88/77/EMÜ liikmesriikide seaduste ühtlustamise kohta, mis käsitlevad meetmeid, mida võetakse sõidukite diiselmootoritest eralduvate gaasiliste ja tahkete osakeste heitmete vastu ning sõidukites kasutatavatest maagaasil või veeldatud naftagaasil töötavatest ottomootoritest eralduvate gaasiliste osakeste heitmete vastu. [8] Arvestataval hulgal sellistel tootjatel ei ole vajalikku infrastruktuuri ega asjatundlikkust heitgaaside või süsinikdioksiidi heitmete katsete läbiviimiseks. Seetõttu tuleks väiketootjad nimetatud kohustusest vabastada, sest lisakulud, mida nad käesoleva direktiivi järgimiseks peaksid kandma, oleksid ebaproportsionaalselt suured. (6) Nimetatud meetmete mõju laieneb ka direktiivi 70/156/EMÜ lisadele. (7) Seepärast tuleb direktiive 70/156/EÜ ja 80/1268/EMÜ vastavalt muuta, ON VASTU VÕTNUD KÄESOLEVA DIREKTIIVI: Artikkel 1 Direktiivi 70/156/EMÜ muudetakse järgmiselt: a) IV lisa I osa rida 39 asendatakse järgmisega: "Tüübikinnitusobjekt | Direktiivi number | Viide EÜT-s/ELT-s ilmumise kohta | M1 | M2 | Ms | N1 | N2 | N3 | O1 | O2 | O3 | O4 | 39.süsinikdioksiidi heitmed/kütusekulu | 80/1268/EMÜ | L 375, 31.12.1980, lk 36 | X | | | X" | | | | | | | b) ühenduse komplektsete või komplekteeritud N1-, N2- ja N3-kategooria sõidukite vastavustunnistusse IX lisa I osa 2. leheküljel lisatakse järgmine punkt: +++++ TIFF +++++ Artikkel 2 Direktiivi 80/1268/EMÜ I ja II lisa muudetakse vastavalt käesoleva direktiivi lisale. Artikkel 3 Hiljemalt 19. veebruariks 2006 peab komisjon: a) esitama uuringu võimaluste kohta hankida süsinikdioksiidi heitmete ja kütusekulu tüüpandmeid komplektsete etapiviisiliselt toodetavate sõidukite ja nende sõidukite kohta, mille heitmeid mõõdetakse vastavalt direktiivile 88/77/EMÜ, et võtta arvesse mõõtmiste "kulutasuvuse" aspekte; b) esitama hinnangu käesolevas direktiivis kasutatud sõidukite sõidukitüüpkonna mõistele; c) esitama vajadusel käesoleva direktiivi tehnika arenguga kohandamist puudutavate meetmete eelnõu direktiivi 70/156/EMÜ artikliga 13 loodud komiteele. Artikkel 4 Kui busside toomisele spetsialiseerunud tootja sõiduk vastab baassõidukitootja ühe sõidukitüüpkonna parameetritele, võib busside tootmisele spetsialiseerunud tootja kasutada selle baassõidukitootja poolt esitatud kütusetarbimist ja süsinikdioksiidi heitmeid puudutavaid andmeid. Artikkel 5 1. Alates 19. veebruarist 2005 ei või liikmesriigid N1-kategooria sõidukite puhul süsinikdioksiidi heitmete või kütusekulu põhjendusel: a) keelduda EÜ tüübikinnituse või siseriikliku tüübikinnituse andmisest mis tahes mootorsõidukitüübile; b) vastavalt direktiivi 70/156/EMÜ artiklile 7 keelata sõidukite registreerimist, müüki või kasutuselevõtmist, kui süsinikdioksiidi heitmete ja kütusekulu näitajad on kindlaks määratud käesoleva direktiiviga muudetud direktiivi 80/1286/EMÜ nõuete kohaselt. 2. Alates 1. jaanuarist 2005 peavad liikmesriigid N1-kategooria I klassi sõidukite puhul ning alates 1. jaanuarist 2007 N1-kategooria II ja III klassi sõidukite puhul: a) lõpetama EÜ tüübikinnituse andmise direktiivi 70/156/EMÜ artikli 4 lõike 1 alusel; b) keelduma siseriikliku tüübikinnituse andmisest, välja arvatud juhud, kui tuginetakse direktiivi 70/156/EMÜ artikli 8 lõike 2 sätetele, kui süsinikdioksiidi heitmete ja kütusekulu näitajad ei ole kindlaks määratud käesoleva direktiiviga muudetud direktiivi 80/1286/EMÜ nõuete kohaselt. 3. Alates 1. jaanuarist 2006 peavad liikmesriigid N1-kategooria I klassi sõidukite puhul ning alates 1. jaanuarist 2008 N1-kategooria II ja III klassi sõidukite puhul: a) lugema direktiivi 70/156/EMÜ kohaselt uute sõidukitele antavad vastavustunnistused kehtetuks kõnealuse direktiivi artikli 7 lõike 1 kohaldamisel, b) keelduma nende uute sõidukite registreerimisest, müügist või kasutuselevõtmisest, millel puudub direktiivi 70/156/EMÜ kohaselt kehtiv vastavustunnistus, välja arvatud tuginemise korral direktiivi 70/156/EMÜ artikli 8 lõike 2 sätetele, kui süsinikdioksiidi heitmete ja kütusekulu näitajad ei ole kindlaks määratud käesoleva direktiiviga muudetud direktiivi 80/1286/EMÜ nõuete kohaselt. 4. Etapiviisiliselt toodetavate N1-kategooria sõidukite korral lükatakse lõigetes 2 ja 3 nimetatud kuupäevad 12 kuuks edasi. 5. Käesolevas artiklis kasutatakse järgmisi mõisteid: - N1-kategooria I klassi sõiduk tähendab N1-kategooria sõidukit tuletatud massiga mitte üle 1305 kg, - N1-kategooria II klassi sõiduk tähendab N1-kategooria sõidukit tuletatud massiga üle 1305 kg, kuid mitte üle 1760 kg, - N1-kategooria III klassi sõiduk tähendab N1-kategooria sõidukit tuletatud massiga üle 1760 kg. Artikkel 6 Liikmesriigid jõustavad käesoleva direktiivi järgimiseks vajalikud õigusnormid enne 19. veebruari 2005. Liikmesriigid teatavad nendest viivitamata komisjonile. Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid. Artikkel 7 Käesolev direktiiv jõustub Euroopa Liidu Teatajas avaldamise päeval. Artikkel 8 Käesolev direktiiv on adresseeritud liikmesriikidele. Strasbourg, 11. veebruar 2004 Euroopa Parlamendi nimel president P. Cox Nõukogu nimel eesistuja M. McDowell [1] EÜT C 51 E, 26.2.2002, lk 317. [2] EÜT C 125, 27.5.2002, lk 6. [3] Euroopa Parlamendi 24. septembri 2002. aasta arvamus (ELT C 273 E, 14.11.2003, lk 22), nõukogu 9. oktoobri 2003. aasta ühine seisukoht (ELT C 305 E, 16.12.2003, lk 1) ja Euroopa Parlamendi 16. detsembri 2003. aasta seisukoht (Euroopa Liidu Teatajas seni avaldamata). [4] EÜT L 375, 31.12.1980, lk 36. Direktiivi on viimati muudetud komisjoni direktiiviga nr 1999/100/EÜ (EÜT L 334, 28.12.1999, lk 36). [5] EÜT L 42, 23.2.1970, lk 1. Direktiivi on viimati muudetud määrusega (EÜ) nr 807/2003 (EÜT L 122, 16.5.2003, lk 36). [6] EÜT L 202, 10.8.2000, lk 1. [7] EÜT L 76, 6.4.1970, lk 1. Direktiivi on viimati muudetud komisjoni direktiiviga nr 2003/76/EÜ (EÜT L 206, 15.8.2003, lk 29). [8] EÜT L 36, 9.2.1988, lk 33. Direktiivi on viimati muudetud komisjoni direktiiviga nr 2001/27/EÜ (EÜT L 107, 18.4.2001, lk 10). -------------------------------------------------- LISA I. Direktiivi 80/1268/EMÜ I lisa muudetakse järgmiselt. 1. Punkt 1 asendatakse järgmisega: "1. KOHALDAMISALA Käesolevat direktiivi kohaldatakse M1- ja N1-kategooria mootorsõidukite süsinikdioksiidi heitmete ja kütusekulu mõõtmiste suhtes. Seda ei kohaldata N1-tüüpi sõidukite suhtes, kui koos esinevad järgmised tegurid: - sõiduki tüübile paigaldatud mootori tüübile on antud tüübikinnitus vastavalt direktiivile 88/77/EMÜ, ja - N1-kategooria sõidukite aastane ülemaailmne kogutoodang jääb alla 2000." 2. Punkt 2.3 asendatakse järgmisega: "2.3. Kui tüübikatsetuste eest vastutav tehniline teenistus teeb katsed ise, esitatakse käesoleva lisa punktis 6 kirjeldatud katse puhul kinnitatavat sõidukitüüpi esindav sõiduk. M1- ja N1-kategooria sõidukite puhul, millele on antud tüübikinnitus heitmete osas vastavalt direktiivile 70/220/EMÜ, kontrollib tehniline teenistus katse käigus, kas sõiduk vastab selle tüübi suhtes kohaldatavatele piirväärtustele, mis on esitatud direktiivis 70/220/EMÜ." 3. Punktile 6.1 lisatakse järgmine lõige: "Sõidukeid, mis ei saavuta töötsüklis nõutavaid kiirenduse ja suurima kiiruse väärtusi, kasutada nii, et gaasipedaal oleks vajutatud täielikult põhja kuni saavutatakse uuesti nõutav töökõver. Kõrvalekalded katsetsüklist tuleb katseprotokollis registreerida." 4. Punkt 11 asendatakse järgmisega: "11. TÜÜBIKINNITUSE LAIENDAMINE 11.1. Tüübikinnitust võib laiendada sama tüüpi sõidukitele või teist tüüpi sõidukitele, mis erinevad üksteisest II lisa järgmiste omaduste poolest, kui tehnilise teenistuse mõõdetud süsinikdioksiidi heitmed ei ületa tüübikinnitusväärtust enam kui 4 % M1-kategooria sõidukite ja 6 % N1-kategooria sõidukite puhul: - tuletatud mass, - täismass, - keretüüp: M1-kategooria puhul: sedaan, luukpära, universaal, kupee, kabriolett, mitmeotstarbeline sõiduk N1-kategooria puhul: veoauto, kaubik, - jõuülekandearvud, - mootori seadmed ja abiseadmed. 11.2. Tüübikinnituse laiendamine samasse sõidukitüüpkonda kuuluvatele N1-kategooria sõidukitele: 11.2.1. N1-kategooria sõidukite puhul, millele on antud tüübikinnitus sõidukitüüpkonda kuulumise alusel I lisa punktis 12.2 kirjeldatud menetluse teel, võib tüübikinnitust samasse sõidukitüüpkonda kuuluvatele sõidukitele laiendada ainult juhul, kui tehniline teenistus leiab, et uue sõiduki kütusekulu ei ületa selle sõiduki kütusekulu, millel sõidukitüüpkonna kütusekulu põhineb. Tüübikinnitust võib laiendada ka sõidukile, mis: - on üle 110 kg raskem kui sõidukitüüpkonna liige, mille suhtes katsed läbi viidi, tingimusel, et sõiduk ei ole sõidukitüüpkonna kergeimast liikmest üle 220 kg raskem, - on ainult rehvide suuruse erinevuse tõttu madalama jõuülekandearvuga kui sõidukitüüpkonda kuuluv sõiduk, mille suhtes katsed läbi viidi, ja - vastab sõidukitüüpkonnale igas muus mõttes. 11.2.2. N1-kategooria sõidukite puhul, millele on antud tüübikinnitus sõidukitüüpkonda kuulumise alusel I lisa punktis 12.3 kirjeldatud menetluse teel, võib tüübikinnitust samasse sõidukitüüpkonda kuuluvatele sõidukitele laiendada ainult juhul, kui tehniline teenistus leiab, et uue sõiduki kütusekulu ei ole väiksem sõidukitüüpkonna vähima kütusetarbimisega sõiduki omast ega suurem sõidukitüüpkonna suurima kütusetarbimisega sõiduki omast." 5. Lisatakse järgmine punkt: "12. N1-KATEGOORIA SÕIDUKITELE TÜÜBIKINNITUSE ANDMINE SÕIDUKITÜÜPKONDA KUULUMISE ALUSEL N1-kategooria sõidukitele võib tüübikinnituse anda punktis 12.1 määratletud sõidukitüüpkonda kuulumise alusel kasutades ühte kahest punktides 12.2 ja 12.3 kirjeldatud meetodist. 12.1. N1-kategooria sõidukeid võib grupeerida sõidukitüüpkondadesse käesoleva direktiivi mõistes juhul, kui järgmised parameetrid on identsed või määratletud piirides: 12.1.1. Identsed parameetrid on: - tootja ja tüüp nagu määratletud II lisa I osa punktis 0.2, - mootori töömaht, - heitgaaside kontrollimissüsteemi tüüp, - toitesüsteemi tüüp, nagu on määratletud II lisa punktis 1.5.2. 12.1.2. Järgmised parameetrid peavad jääma nimetatud piiridesse: - jõuülekandearvud (mitte üle 8 % madalaimast kõrgem) nagu on määratletud II lisa punktis 1.6.3, - tuletatud mass (mitte üle 220 kg kõige raskemast kergem), - esipind (mitte üle 15 % kõige suuremast väiksem), - mootori võimsus (mitte üle 10 % kõige suuremast väärtusest väiksem). 12.2. Punktis 12.1 määratletud sõidukitüüpkonnale võib anda tüübikinnituse süsinikdioksiidi heitmete ja kütusekulu andmete alusel, mis on ühised kõigile sõidukitüüpkonna liikmetele. Tehniline teenistus peab valima katsete läbiviimiseks sellise sõidukitüüpkonna liikme, mille süsinikdioksiidi heitmete tase on arvatavalt kõrgeim. Mõõtmised viiakse läbi punktis 6 kirjeldatud viisil ja punktis 6.5 kirjeldatud meetodil tõlgendatud tulemusi kasutatakse kõigi sõidukitüüpkonna liikmete ühiste tüübikinnituse väärtustena. 12.3. Punktis 12.1 määratletud tingimustel sõidukitüüpkonda grupeerunud sõidukitele võib anda tüübikinnituse iga sõidukitüüpkonna liikme kohta esitatavate süsinikdioksiidi heitmete ja kütusekulu andmete alusel. Tehniline teenistus valib katsete läbiviimiseks sellised kaks sõidukitüüpkonna liiget, mille süsinikdioksiidi heitmete tase on arvatavalt kõrgeim ja madalaim. Mõõtmised viiakse läbi punktis 6 kirjeldatud viisil. Kui tootja poolt nimetatud kahe sõiduki kohta esitatud andmed jäävad punktis 6.5 kirjeldatud lubatud hälbe piiridesse, võib tüübikinnituse väärtustena kasutada tootja poolt kõigi sõidukitüüpkonna liikmete kohta antud süsinikdioksiidi heitmeid puudutavaid andmeid. Kui tootja esitatud andmed ei jää lubatud hälbe piiridesse, kasutatakse tüübikinnituse väärtustena punktis 6.5 kirjeldatud meetodil saadud andmeid ning tehniline teenistus valib sobiva arvu sõidukitüüpkonna liikmeid lisakatseteks." II. Direktiivi 80/1268/EMÜ II lisa muudetakse järgmiselt: 1. Tekst lehekülje ülaosas asendatakse järgmisega: "Addendum EÜ tüübikinnitustunnistusele nr… juurde: sõiduki tüübikinnituse kohta6 lähtuvalt direktiivist 80/1268/EMÜ (süsinikdioksiidi heitmed ja kütusekulu), viimati muudetud direktiiviga 2004/3/EÜ." 2. Addendum 'ile lisatakse järgmine joonelune märkus: "6 Sõidukite puhul, millele antakse tüübikinnitus sõidukitüüpkonda kuulumise alusel vastavalt I lisa punktile 12, peab iga sõidukitüüpkonda kuuluv sõiduk olema varustatud käeoleva addendum'iga." 3. Addendum'it muudetakse järgmiselt: a) punkti 1.3 sõnastust muudetakse järgmiselt: "1.3. Keretüüp: 1.3.1. M1-kategooria puhul: sedaan, luukpära, universaal, kupee, kabriolett, mitmeotstarbeline sõiduk1 1.3.2. N1-kategooria puhul: veoauto, kaubik" b) punkti 1.7 sõnastust muudetakse järgmiselt: "1.7. Tüübikinnituse väärtused" --------------------------------------------------